የአነስተኛና መካከለኛ አምራች ኢንዱስትሪዎች ልማት ልዩ ትኩረት እንደተሰጠው ተገለጸ
የአነስተኛና መካከለኛ አምራች ኢንዱስትሪዎችን ለማልማት ልዩ ትኩረት እንደተሰጠው የፌደራል የአነስተኛና መካከለኛ ማኑፋክቸሪንግ ኢንደስትሪዎች  ልማት ኤጀንሲ አስታወቀ፡፡በኤጀንሲው የኢንተርፕረነርሺፕ ልማት ዳይሬክቶሬት ዳይሬክተር አቶ ሲራክ ማሞ ዘርፉን ለማጎልበት በተዘጋጀው የውይይት መድረክ ላይ እንደገለጹት፤ በአነስተኛና መካከለኛ አምራች ኢንዱስትሪዎችን ምርታማነት ለማጎልበት እስከ ወረዳ ድረስ በማደራጀት እየተሰራ ይገኛል ፡፡በሁሉም ክልሎች የመሰረተ ልማትና አገልግሎት ሰጪ ተቋማት የተሟሉላቸው በ250፣ በ200 እና በ50 ሄክታር መሬት የሚገነቡ ኢንዱትሪዎችን ለመገንባት ክልሎች የቦታ መረጣና ርክክብ ሂደቶች እንደተከናወኑ አቶ ሲራክ አክለው ገልጸዋል፡፡የኢንዱስትሪዎቹ መቋቋም የማምረቻ ቦታ እጦት ለመቅረፍ፣ የገበያ ትስስር ለመፍጠርና እስከ ወረዳ ድረስ ተደራሽ በመሆናቸው አምራቹን በስፋትና በዘላቂነት የገበያ አማረጮችን ለማስፋፋት እንደሚዲያግዙ ይታመናል ነው ያሉት ፡፡ኢንዱስትሪዎቹ በተለይም በጨርቃጨርቅ፣ በቆዳ፣ በብረታብረትና በመሳሳሉት የማኑፋክቸሪንግ ዘርፎች ላይ ትኩረት እንደሚያደርጉ ጠቁመዋል ፡፡ከተለያዩ ዩኒቨርሲቲዎች፣ የቴክኒክና ሙያ ኮሌጆችና በሳይንስና ቴክኖሎጂ የሚመረቁ ተማሪዎች በስራ ፈጠራ ከኢንዱስትሩዎች ጋር በማስተሳሰር እንዲሰሩ ማድረግም ትኩረት እንደተሰጠው ተገልጿል፡፡ኢትዮጵያ ከግብርና ኢኮኖሚ ወደ ኢንደስትሪ መር ኢኮኖሚ ለመሸጋገር የምታደርገውን ጥረት ለማገዝ የማኑፋከቸሪንግ ዘርፍ ያለው ወሳኝ ሚና ይበልጥ ወደ ተግባር ለመተርጎም እንዲቻል ሁሉም ባለደርሻ አካላት የድርሻቸውን ሊወጡ እንደሚገባ አቶ ሲራክ አሳስበዋል፡፡በዩ ኤን ኦ ፕ ኤስ (UNOPS) የቡድን መሪ ጃሚሰን ሳብ በበኩላቸው ድርጅታቸው ይህን የውይይት መድረክ ማዘጋጀቱን ጠቁመው፤በቀጣይም የኢትዮጵያ በአነስተኛና መካከለኛ ማኑፋክቸሪንግ ኢንዱስትሪዎችን ልማት በተጠናከረ መለኩ እንደሚደግፉ አስታውቀዋል፡፡ጃስሚን አያይዘውም ድርጅታቸው በተለይም ሰሴቶችንና ወጣት የስራ ፈጣሪዎችን እንደሚያግዝ ገልጸዋል፡፡በዕለቱ ካነጋገርናቸው የውይይቱ ተሳታፊዎች መካከል የፍራፍሬ ማቀነባበሪያ ኢንዳስትሪ ባለቤት የሆኑት ወይዘሮ የዚችዓለም ካሣ በአነስተኛና መካከለኛ የማምረቻ ኢንዱስትሪዎች የተሰማሩ ባለሐብቶችን፣ የስራ ፈጣሪዎችንና ባለድርሻ አካላትን በተዘጋጀው የውይይት መድረክ ማግኘት መቻላቸው በቀጣይ ለሚያከናውኗቸው ተግባራት መልካም አጋጣሚ እንደፈጠረላቸው ገልጸዋል፡፡የማህበረሰብ ጤና ባለሙያ የሆኑት ዶክተር አበባየሁ ንጉሴ በበኩላቸው በሁለተኛ ደረጃ ትምህርት ቤቶች የስነልቦና ማጎልበቻ ስልጠናዎችን በመስጠት ብቁ ዜጎችን ለማፍራት የሚደረገውን ጥረት እያገዙ እንደሆነና ይህም ተማሪዎች ከዩኒቨርሲቲዎች ተመርቀው በሚወጡበት ጊዜ በስራ ፈጠራ ረገድ ዓይነተኛ ሚና እንደጫወቱ እንደሚያስችል አስረድተዋል፡፡የውይይት መድረኩን ያዘጋጁት የእንግሊዙ የዓለም አቀፍ ልማት ዲፓርትመንት (DIFD) እና በዩኤንኦፕስ (UNOPS) በትብብር እንደሆነ ታውቋል፡፡ነገ በሚጠናቀቀው የውይይት መድረክ በአነስተኛና መካከለኛ አምራች ኢንዱስተሪዎች ያሉትን መልካም ዕድሎችና ተግዳሮቶች በመለየት እንደሚወያዩባቸው ዋልታ ዘግቧል፡፡ 